สะพัด! “เจ้าสัวบุญชัย” เทบิ๊กล็อต DTAC ผ่าน “ไทย เทลโค” รับเงิน 2 หมื่นลบ.
สะพัด! “เจ้าสัวบุญชัย” เทขายบิ๊กล็อต DTAC ผ่าน “ไทย เทลโค โฮลดิ้งส์” กว่า 434 ล้านหุ้น รับเงิน 2 หมื่นลบ. ราคาต่ำกระดาน ฟากบิ๊กล็อต TRUE บนกระดาน “ไทย-เทศ” ปรับโครงสร้างผู้ถือหุ้นก่อนหุ้นบริษัทใหม่เข้าเทรด
สะพัด! “เจ้าสัวบุญชัย” เทบิ๊กล็อต DTAC ผ่าน “ไทย เทลโค” รับเงิน 2 หมื่นลบ. ราคาต่ำกระดาน ฟากบิ๊กล็อต TRUE “ไทย-เทศ” ปรับโครงสร้างถือหุ้น
15 ก.พ. 2566

ผู้สื่อข่าวรายงานว่า วันนี้ (15 ก.พ.66) มีรายการสรุปซื้อขายกระดานรายใหญ่ (Big lot) ของหุ้นบริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC จำนวน 6 รายการ ปริมาณ 434.62 ล้านหุ้น มูลค่ารวม 1.93 หมื่นล้านบาท ราคาเฉลี่ย 44.48 บาทต่อหุ้น ซึ่งเป็นราคาต่ำกว่ากระดานซื้อขาย 11.92% โดยวันนี้ DTAC ปิดตลาดที่ระดับ 50.50 บาท ลบ 0.25 บาท หรือ 0.49% ด้วยมูลค่าซื้อขาย 1.98 หมื่นล้านบาท
ทั้งนี้มีการตั้งข้อสังเกตว่าบริษัท ไทย เทลโค โฮลดิ้งส์ จำกัด ซึ่งเป็นผู้ถือหุ้นรายใหญ่อันดับที่ 2 ของ DTAC เป็นผู้ทำรายการบิ๊กล็อตในครั้งนี้ โดยจากสำรวจข้อมูลผู้ถือหุ้นใหญ่ DTAC พบว่า  บริษัท ไทย เทลโค โฮลดิ้งส์ จำกัด ถือหุ้นจำนวน 434,124,196 หุ้น หรือคิดเป็นสัดส่วน 18.33% ซึ่งเท่ากับจำนวนหุ้นบิ๊กล็อตในครั้งนี้
สำหรับบริษัท ไทย เทลโค โฮลดิ้งส์ จำกัด มีเจ้าสัวบุญชัย เบญจรงคกุล ซึ่งดำรงตำแหน่งประธานกรรมการ DTAC เป็นเจ้าของ

ขณะเดียวกันมีรายงานบิ๊กล็อตของบริษัท ทรู คอร์ปอเรชั่น จำกัด (มหาชน) หรือ TRUE จำนวน 28 รายการ ปริมาณ 2,291.34 ล้านหุ้น มูลค่ารวม 9.97 พันล้านบาท ราคาเฉลี่ย 4.35 บาทต่อหุ้น ซึ่งเป็นราคาต่ำกว่ากระดานซื้อขาย 13% โดยวันนี้ TRUE ปิดตลาดที่ระดับ 5 บาท ไม่เปลี่ยนแปลงจากวันก่อนหน้า ด้วยมูลค่าซื้อขาย 1.02 หมื่นล้านบาท
ทั้งนี้แหล่งข่าวจากวงการโทรคมนาคม เปิดเผยกับ “ข่าวหุ้นธุรกิจออนไลน์” ว่า รายการบิ๊กล็อตในวันนี้เป็นการปรับโครงสร้างผู้ถือหุ้น ก่อนหุ้นบริษัทใหม่ ซึ่งเป็นบริษัทควบรวมระหว่าง TRUE และ DTAC จะเข้ามาซื้อขายในตลาดหลักทรัพย์ฯ โดยจะเห็นได้จากในวันนี้มีรายการซื้อขายบิ๊กล็อตในกระดานต่างชาติของบริษัท ทรู คอร์ปอเรชั่น จำกัด (มหาชน) หรือ TRUE-F จำนวน 36 รายการ ปริมาณ 3,087.46 ล้านหุ้น มูลค่ารวม 1.34 หมื่นล้านบาท ในราคาเฉลี่ย 4.35 บาทต่อหุ้น ด้วย
